Regeringen bør fremlægge en plan for, hvordan sundhedsvæsenet skal rustes til at klare den udfordring med både Delta og Omikron, landet står overfor netop nu. Det mener sundhedsordfører i Enhedslisten Peder Hvelplund. - Det er nødvendigt, at vi reagerer nu, fordi stigningen, vi ser i Omikron-tallene, simpelthen er så alarmerende, som de er, siger han. Onsdag blev der for tredje dag i træk sat ny rekord for antallet af smittede i Danmark med en stigning på 8773 smittede på et døgn. Samme aften oplyste sundhedsminister Magnus Heunicke (S), at der i Epidemikommissionen vurderes, om der skal indføres nye coronatiltag. Men Peder Hvelplund mener ikke, at regeringen og sundhedsmyndighederne kan tillade sig at vente. - Det er lidt sent, at sundhedsministeren begynder at tale om at robustgøre sundhedsvæsenet, når vi står midt i en situation, hvor der er behov for yderligere personale. Ifølge TV 2s oplysninger er Folketingets sundhedsordførere i skrivende stund ikke blevet indkaldt til nye møder om coronasituationen. Der er heller ikke nye møder i Folketingets Epidemiudvalg - hvor eventuelle nye restriktioner vil skulle vedtages - i kalenderen i skrivende stund. Alt det kan dog ændre sig hurtigt. SF: - Vi skal sikre fællesskabet i julen Enhedslistens Peder Hvelplund anbefaler, at der sættes ind med flere smittereducerende tiltag såsom mere test, skrappere regler for isolation og mere effektiv smitteopsporing. Også SF's formand, Pia Olsen Dyhr, mener, at der hurtigt skal kigges på, om der skal indføres yderligere restriktioner. - Tænker at vi meget snart må kigge på yderligere restriktioner - smitten er voldsom, og vi skal have dæmmet op for den, så vi kan sikre fællesskabet i julen, skriver hun på Twitter. Pressede hospitaler i Region Hovedstaden Et af de steder, hvor flere læger melder om alvorligt pres og mangel på hænder er i Region Hovedstaden. Regionsrådsformand i Region Hovedstaden, Lars Gaardhøj, ser det som en stor udfordring, at hospitalerne er så pressede, som tilfældet er. Omvendt mener han, at de ansatte har vist, at man er klar til at omstille sig og følge eventuelt kommende restriktioner. - Vi er fleksible, og vores hospitaler er i stand til at omstille sig hurtigt. Det har vi vist både hvad testkapacitet og vacciner angår, siger han. Helt konkret pointerer Lars Gaardhøj, at hospitalerne i lang tid har allokeret kræfter til de mest pressede afdelinger, men at det ikke er en gangbar løsning i længden. - Der skal jo vurderes, hvad der skal gøres nu, og hvilke operationer og behandlinger kan udsættes, så vi frigør hænder til det, der er allermest akut, siger han.

Referat:
Ifølge TV 2s oplysninger er sundhedsordførerne indkaldt til orientering i Sundhedsministeriet fredag morgen.